**MURAI 2.0 - Javni poziv za društveno-kulturne i umjetničke programe u 2025. godini**

U sklopu projekta **'Murai 2.0'** sufinanciranog sredstvima Zaklade 'Kultura nova', a temeljem Sporazuma o suupravljanju zgradom Doma kulture Jurice Muraja koji je 9. studenog 2020. godine potpisan s Općinom Sveti Juraj na Bregu, Platforma za Društveni centar Čakovec (u nastavku: PDCCK) poziva udruge, umjetničke organizacije, neformalne grupe, pojedince i pojedinke, fizičke i pravne osobe koje djeluju u području suvremene kulture i novih umjetničkih praksi da se prijave na Javni poziv za društveno-kulturne i umjetničke programe u 2025. godini.

**Za odabrane programe PDCCK će osigurati novčanu potporu u iznosu od 513,21 EUR (iznos predstavlja ukupni trošak) po programu.**

**O pozivu**

Projektom 'Murai 2.0' PDCCK uspostavlja cjelogodišnji program i nastavlja izgradnju i razvoj vizije kojom se otvaraju vrata suvremenoj kulturi i umjetnosti u Kreativno-edukativnom centru Murai u Pleškovcu, u Općini Sveti Juraj na Bregu. Program se naslanja na dosadašnja postignuća PDCCK-a, prvenstveno ESF projekt 'KEC Murai' i 'Murai 2.0' koji se provodio tijekom 2024. godine.

Ovim pozivom omogućit će se kontinuirano dostupan programski sadržaj zgrade Doma kulture Jurice Muraja tijekom 2025. godine, osigurat će se vidljivost lokalnih i nacionalnih autora u Međimurju te nastaviti unaprjeđivati suupravljanje programskim sadržajem u zgradi Doma kulture Jurice Muraja.

Cjelogodišnji program formiran je kroz tri tematske cjeline:

**Kultura u zajednici** obuhvaća projekte koji se bave lokalnim temama, ali i one koji istražuju globalne kulturne struje i aktualna društvena pitanja. Fokus je na stvaranju inkluzivnog prostora u kojem se potiče sudjelovanje svih članova zajednice, bez obzira na dob, porijeklo ili prethodno iskustvo s umjetnošću. Programska cjelina otvorena je za projekte koji promiču kulturnu razmjenu, potiču kreativno izražavanje i omogućuju širokom spektru sudionika da doprinesu kulturnom životu zajednice. Ona uključuje sve oblike umjetničkog stvaralaštva, od tradicionalnih do suvremenih, od vizualnih umjetnosti, performansa i glazbe do književnosti, plesa i novih medija.

**Kultura za djecu i mlade** obuhvaća kulturne i umjetničke aktivnosti osmišljene posebno za najmlađe članove zajednice, od predškolskog uzrasta do adolescencije. Cilj je potaknuti rani interes za kulturu i umjetnost, te omogućiti djeci i mladima da se upoznaju s različitim umjetničkim disciplinama kroz interaktivne, edukativne i zabavne programe. Unutar ove cjeline, kreativni sadržaji su prilagođeni različitim dobnim skupinama, pri čemu se posebna pažnja posvećuje razvoju njihove mašte, kreativnih vještina i kritičkog mišljenja. Cjelina stvara prostor u kojem se mogu istraživati vizualne umjetnosti, glazba, kazalište, književnost, film, ples i novi mediji, pružajući mladima priliku da se izraze kroz umjetnost na način koji im je blizak i razumljiv. Ova cjelina također naglašava važnost aktivnog sudjelovanja djece i mladih u kulturnim procesima, potičući ih da postanu ne samo konzumenti, već i kreatori kulturnih sadržaja.

**Digitalna kultura** istražuje sinergiju između umjetnosti i suvremenih digitalnih tehnologija, potičući kreativnost i inovaciju unutar fizičkog prostora Kreativno-edukativnog centra Murai. Programi unutar ove cjeline usmjereni su na korištenje digitalnih medija kao alata za proširenje umjetničkog izraza, stvaranje interaktivnih i multimedijalnih sadržaja te omogućavanje novog načina sudjelovanja publike u kulturnim aktivnostima. Cjelina je prostor za umjetnike koji istražuju kako digitalne tehnologije – poput video projekcija, zvučnih instalacija, interaktivnih medija i digitalnog dizajna – mogu obogatiti tradicionalne umjetničke prakse. Fokus je na stvaranju doživljaja koji kombiniraju fizičko i digitalno, omogućujući publici da na nov i angažirajući način doživi umjetnost unutar prostora KEC-a Murai. 'Digitalna kultura' također potiče sudjelovanje publike u digitalnim kreativnim procesima, omogućujući im da istraže i uče o novim tehnologijama, dok istovremeno razvijaju svoje vještine i razumijevanje suvremene umjetnosti.

**Tko se može prijaviti?**

Prijaviti se mogu fizičke i pravne osobe koje djeluju u području suvremene kulture i umjetnosti. Indikativna lista prijavitelja uključuje, ali nije ograničena na: predstavnike i članove udruga, umjetničkih organizacija i neformalnih grupa te pojedince i pojedinke. Poziv je namijenjen svim umjetnicima, aktivistima, društvenim akterima te građanima s područja Republike Hrvatske.

**Što se može prijaviti?**

Prijaviti se mogu javni programi koji odgovaraju na teme definirane cjelinama Kultura u zajednici, Kultura za djecu i mlade i Digitalna kultura, kroz interaktivni društveno-kulturni događaj i/ili suvremenu umjetničku praksu poput izložbi, predstava, performansa, projekcija, instalacija, intervencija, koncerata, književnih večeri i radionica. Prihvatljive su sve umjetničke discipline, uključujući i ne ograničavajući se na: vizualne umjetnosti (slikarstvo, skulptura, instalacije, fotografija, video umjetnost i dr.); izvedbene umjetnosti (kazalište, ples, performans, glazba i interdisciplinarne izvedbene prakse); novi mediji (digitalna umjetnost, virtualna i proširena stvarnost, interaktivne instalacije); književne i narativne forme (poezija, kratke priče, eseji i druge forme); edukativni i participativni programi (radionice, predavanja, diskusije i dr.).

Sadržaji javnih događanja koji se podupiru u sklopu programa:

* suvremena umjetnost (vizualna, filmska, izvedbena, književnost, glazbena, itd.) i nove umjetničke prakse
* urbana kultura i kultura mladih
* novi mediji i tehnologije
* interdisciplinarni kulturni projekti
* suvremene umjetničke, društvene i kulturne teorije i istraživanja
* arhitektura i urbanizam
* razvoj kulturne politike
* edukacija vezana za gore navedena područja

Prijedlozi sadržaja koji su dominantno vezani za turizam, kulturno-umjetnički amaterizam, kulturnu baštinu i ostale djelatnosti izvan područja nezavisne kulture i umjetnosti neće biti prihvaćeni, tj. smatrat će se da nisu zadovoljili formalne uvjete ovog poziva.

**Koje je vrijeme realizacije?**

Kulturni i umjetnički programi za 2025. godinu realizirat će se od siječnja do prosinca 2025. godine, prema kalendaru raspoloživosti zgrade za navedeni period. **Izvoditelji prijavljeni program moraju biti spremni izvesti već u siječnju 2025. godine**.

**Koliko će programa dobiti podršku?**

Ovim pozivom bit će podržano maksimalno 18 javnih programa, kroz dva javna poziva (drugi se očekuje tijekom 2025. godine).

**Koji su uvjeti?**

Predloženi programi moraju odgovarati zahtjevima ovog poziva te biti u skladu s Pravilnikom o korištenju zgrade Doma kulture Jurice Muraja dostupnim na sljedećoj [poveznici](https://pdcck.hr/murai/pravilnik-zgrade-murai/) i moraju odgovarati zahtjevima ovog poziva:

* Obavezno je ispunjavanje svih podataka o prijavitelju i programu u prijavnici s jasnim opisom na koji je način program kompatibilan s kriterijima ovog Poziva.
* Starost programa ne smije biti dulja od 12 mjeseci od objave ovog poziva.
* Moguća je jedna prijava po prijavitelju, a participacija prijavitelja u više prijavljenih programa neće biti dvostruko financirana.
* Program za krajnje korisnike (publiku) mora biti javan i besplatan.
* Umjetnici i izvoditelji čiji su programi izvedeni u KEC-u Murai temeljem javnog poziva iz 2024. godine mogu se prijaviti na natječaj, ali će prednost imati oni koji lani nisu sudjelovali u cjelogodišnjem programu.
* PDCCK potiče umrežavanje i suradnju u svrhu daljnjeg razvoja organizatora, programa i sadržaja zbog čega će prilikom odabira programa Programski odbor zadržati pravo prijedloga spajanja dva ili više programa manjeg obujma te komplementarnog sadržaja u jedan program.

Provoditelj Javnog poziva PDCCK zadržava pravo preraspodjele programa između pojedinih programskih cjelina.

**Što je uključeno?**

Odabrani programi mogu koristiti prostor i svu tehničku opremu zgrade Doma kulture Jurice Muraja. Za odabrane programe PDCCK će osigurati novčanu potporu u iznosu od **513,21 EUR** po programu, a isplata će biti temeljem ugovora o autorskom djelu, studentskog ugovora ili izdanog računa. Navedeni iznos predstavlja ukupni trošak koji snosi naručitelj. Izvođač iz navedenog iznosa snosi eventualne dodatne troškove realizacije programa.

**Kako prijaviti program?**

**Projekti se mogu prijaviti isključivo putem formulara kojemu možete pristupiti na stranici** [**pdcck.hr/murai**](pdcck.hr/murai)**, a sama prijava šalje se na mail:** **info@pdcck.hr**

Krajnji rok za prijavu je **ponedjeljak, 30. prosinca 2024. godine, do 23:59**.

Obvezno je upisati sve tražene podatke u obrazac i popisati dokumente koji su priloženi prijavi. Prijava se podnosi isključivo na hrvatskom jeziku. Priloženi dokumenti (životopis, opis projekta i sl.) također trebaju biti napisani na hrvatskom jeziku. Originalni dokumenti poput diplome s inozemnog sveučilišta mogu biti na engleskom ili drugom stranom jeziku. Svi traženi dokumenti moraju se priložiti zajedno s prijavom, u protivnom ona neće biti važeća. Nadopuna prijava neće se prihvaćati.

Prijave koje neće biti dostavljene u zadanom roku neće biti prihvaćene.

Objava rezultata na službenim stranicama PDCCK smatrat će se obaviješću svim prijavljenima.

**Što prijava mora sadržavati?**

1. Ispunjeni obrazac za prijavu

2. Životopis autora - Europass ili format po želji

3. Izjavu o starosti programa

4. Potvrdu umjetničke strukovne udruge – ako je primjenjivo

5. Priloge (opcionalno - dosadašnja postignuća i radovi, objave u medijima, na društvenim mrežama i sl.)

**Kako će se odabrati programi?**

Programski odbor Platforme, kojeg čine stručnjaci iz područja umjetnosti i kulture, odabrat će programe najkasnije 14 dana od isteka roka za podnošenje prijava. Rok za objavu rezultata ovoga Poziva je 3 dana od donošenja odluke o odabranim programima.

Datum početka prijave: **9.12.2024.**

Rok za podnošenje prijave: **30.12.2024. do 23:59**

Za sve dodatne informacije na raspolaganju je:

Bojana Španiček Kanoti, programska i projektna koordinatorica

bojana@pdcck.hr